Document ID: /roh_data/filtered/fineweb-2-filterrobots_roh.jsonl.gz/13418

Infurmaziuns fundadas – e nagin:as pseudoexpert:as da teorias conspirativas
Scolas autas e RTS èn sa mess ensemen ed han sviluppà ina plattafurma per infurmaziuns scientificas.
La crisa climatica, il debachel bancar u mutaziuns da corona – infurmaziuns en quel connex chatt’ins svelt en la rait. Ma tge infurmaziuns derivan da pseudoexpert:as e tgeninas da funtaunas fundadas scientificamain?
Cun lur iniziativa «Verified» è era l’ONU s’occupada il 2020 cun il tema da l’access ad infurmaziuns fidablas. Era schurnalist:as che intermedieschan mintga di infurmaziuns èn dumandad:as.
La plattafurma da savida è ina reuniun da las Universitads e RTS
Ina resposta ha sviluppà gia avant diesch onns il «Triangle Azur» – ina reuniun en Svizra franzosa da las Universitads da Genevra, da Losanna e da Neuchâtel cun RTS. Avis d’experts è ina plattafurma da savida.
Entant dispona la plattafurma da var 13’400 contribuziuns da video ed audio davart temas da la scienza natirala e l’ambient, da sanadad e medischina, mund e societad. Sch’ins endatescha per exempel la noziun «clima», cumparan var 550 contribuziuns e 40 expert:as. Betg mo persunas dal fatg da las trais universitads da la Svizra franzosa dattan pled e fatg sin la plattafurma, entant èn da la partida era 34 partenari:as d’autras scolas autas e d’instituts da perscrutaziun da la Svizra. Igl è damai ina collecziun da numerusas contribuziuns academicas che analiseschan e mettan a lieu a moda objectiva eveniments actuals.
La plattafurma da savida è averta per tuttas e tuts, betg mo per schurnalist:as, ed ella vegn optimada cuntinuadamain: «La finamira è da cuntinuar a meglierar la plattafurma per schurnalist:as. Nus vulain ch’el:las chattian svelt la dretga persuna dal fatg, pertge che bler:as sa crain d’esser ina tala», declera la responsabla Agathe Chevalier en il rom d’ina dieta da l’Iniziativa per l’innovaziun en las medias.
Il proxim pass è il project per il futur «CompaSciences». Per mintga tema u per mintga noziun duai ins survegnir in’analisa tgi che ha discurrì u scrit davart il tema e tgi che perscrutescha en quel connex. En pli duain far part da la plattafurma nov:as expert:as e perscrutad:ras. Il project duai vegnir lantschà l’avust 2023 ed ha la finamira da concepir a moda anc pli attractiva la plattafurma da savida.
La SRG SSR s’engascha per infurmaziuns fidablas, pertge che quellas èn centralas per la democrazia en Svizra.
Ella fa quai tant cun partenadis e cooperaziuns externas sco era cun ses program. 17 pertschient da las contribuziuns en las unitads d’interpresa da la SRG SSR sa deditgeschan a la furmaziun – temas da la scienza, per exempel da la medischina, da la fauna e da la natira, da l’economia e da la protecziun da consument:as, da l’istorgia, da l’art, da las medias, da viadis e da la cultura.
Henriette Engbersen, zercladur 2023